Document ID: /roh_data/filtered/fineweb-2-filterrobots_roh.jsonl.gz/68945

Glindesdi passà ha la surveglianza da chatscha stuì sajettar la luffa F07 ch'era smagrida fermamain, sco che l'Uffizi da chatscha e pestga dal chantun Grischun communitgescha. Durant il di era la femella sa trategnida en la vischinanza dals abitadis ed a chaschun da plirs inscunters cun persunas n'aveva ella demussà nagina reacziun da fugia pli. A maun d'ina caracteristica da colur individuala ch'ins ha constatà vi da la chomma davant dretga han ins pudì identifitgar la luffa. Cun ina vegliadetgna excepziunala da pli che 13 onns era ella probablamain il pli vegl luf vivent en Svizra.
Dal Vallais en il Grischun
Il zercladur 2011 han ins pudì cumprovar emprims fastizs da la luffa F07 en il Vallais Sura. Dapi l'atun 2011 ha la luffa vivì en il chantun Grischun ed è vegnida enconuschenta il 2012 sco fundatura da l'emprim triep da lufs al Calanda. Quest triep ha existì fin l'onn 2019. Pli tard era ella vegnida fotografada d'ina trapla fotografica en cumpagnia d'in luf mastgel. Las ultimas emnas dentant era la femella mo anc en gir suletta giu en il fund da la val.
Per l'examinaziun patologica è la femella vegnida surdada a l'Institut per medischina da peschs e selvaschina da l'Universitad da Berna. Identifitgada geneticamain vegn ella dal Laboratori da biologia da conservaziun da l'Universitad da Losanna.